**ΖΩΪΚΗ ΠΑΡΑΓΩΓΗ**

 **ΤΡΑΠΕΖΑ ΘΕΜΑΤΩΝ ΚΕΦΑΛΑΙΟ 1**

**16587**

**2.1** **Ένας από τους βασικούς κλάδους της γεωργίας είναι η κτηνοτροφία.**

**α.** Με τι ασχολείται η κτηνοτροφία (3 μονάδες) και ποιος είναι ο σκοπός της (3 μονάδες);

**β.** Να αναφέρετε τρία προϊόντα που παράγονται κατά την άσκηση της κτηνοτροφίας (6

μονάδες).

**2.2** **Η κτηνοτροφία στις μέρες μας δε στοχεύει μόνο στην κάλυψη των οικογενειακών αναγκών σε αγαθά, αλλά ασκείται κυρίως για το οικονομικό όφελος του παραγωγού.**

**α.** Να αναφέρετε έναν από τους τρόπους που υπάρχουν, με τον οποίο ο παραγωγός μπορεί

να αυξήσει τις αποδόσεις των αγροτικών ζώων (4 μονάδες).

**β.** Να αναφέρετε ένα από τα σημαντικά προβλήματα που αντιμετωπίζει ο κλάδος της κτηνοτροφίας στη χώρα μας (9 μονάδες).

**Απαντήσεις:**

**2.1**

**α.** Η κτηνοτροφία ασχολείται με τη συστηματική εκτροφή αγροτικών ζώων με σκοπό την

παραγωγή ζωικών προϊόντων.

β. Τα προϊόντα που παράγονται κατά την άσκηση της κτηνοτροφίας είναι το κρέας, το γάλα, τα αυγά, το μαλλί κ.α.

**2.2**

**α.** Ο/η μαθητής/μαθήτρια θα πρέπει να αναφέρει έναν από τους παρακάτω τρόπους:

Μερικές από τις προϋποθέσεις για την αύξηση των αποδόσεων των αγροτικών ζώων είναι 1. η αύξηση της γενετικής αξίας των ζώων, 2. η εξασφάλιση της υγείας τους, 3. η σωστή τους διατροφή και 4. η εξασφάλιση σωστού περιβάλλοντος.

**β.** Ο/η μαθητής/μαθήτρια θα πρέπει να αναφέρει ένα από τα παρακάτω προβλήματα: Τα τρία σημαντικά προβλήματα που αντιμετωπίζει η κτηνοτροφία μας είναι 1. τα κοινωνικά, 2. τα τεχνικά και 3. τα οικονομικά.

Εναλλακτικά, ο/η μαθητής/μαθήτρια μπορεί να απαντήσει περιγραφικά π.χ. οι συνθήκες

διαβίωσης των κτηνοτρόφων αντί για τα κοινωνικά προβλήματα, η έλλειψη σύγχρονων

κτηνοτροφικών μονάδων αντί για τα τεχνικά προβλήματα, οι δυσκολίες δανειοδότησης αντί για τα οικονομικά προβλήματα κ.ο.κ.

**16588**

**2.1 Η ζωική παραγωγή απαρτίζεται από επιμέρους κλάδους τους οποίους χαρακτηρίζουν τα διάφορα είδη αγροτικών ζώων.**

**α.** Να αναφέρετε τρεις από τους επιμέρους κλάδους της ζωικής παραγωγής (6 μονάδες).

**β.** Να αναφέρετε δύο κλάδους της ζωικής παραγωγής που συμβάλλουν σημαντικά στην ελληνική οικονομία (6 μονάδες).

**2.2 Σε γενικές γραμμές η χώρα μας εμφανίζεται ελλειμματική στα περισσότερα προϊόντα ζωικής παραγωγής.**

**α.** Να αναφέρετε μία αιτία που εμποδίζει την ανάπτυξη της κτηνοτροφίας στη χώρα μας,

ώστε να καλυφθούν οι ανάγκες των καταναλωτών (5 μονάδες).

**β.** Να αναφέρετε δύο πλεονεκτήματα της ελληνικής προβατοτροφίας συγκριτικά με των

άλλων χωρών της Ε.Ε. (8 μονάδες).

**Απαντήσεις:**

**2.1**

**α.**  Οι κυριότεροι κλάδοι της ζωικής παραγωγής είναι: 1. βοοτροφία, 2. αιγοπροβατοτροφία, 3. υδατοκαλλιέργειες.

**β.** Δύο από τους σημαντικότερους κλάδους της ελληνικής κτηνοτροφίας είναι η πτηνοτροφία και η προβατοτροφία. Εδώ μπορεί να αναφερθεί εναλλακτικά και η χοιροτροφία, παρόλο που δεν αναγράφεται στο βιβλίο, καθώς είναι πλέον από τους πιο ανεπτυγμένους κλάδους της κτηνοτροφίας στην Ελλάδα.

**2.2**

**α.** Αιτίες που εμποδίζουν την ανάπτυξη της κτηνοτροφίας στη χώρα μας ώστε να καλυφθούν οι ανάγκες των καταναλωτών είναι κυρίως: 1. ο μικρός και πολυτεμαχισμένος γεωργικός κλήρος(που δεν εξασφαλίζει στους κτηνοτρόφους τις απαραίτητες ζωοτροφές), 2. οι κλιματικές/κλιματολογικές συνθήκες (που δεν επιτρέπουν την αξιοποίηση της φυσικής βλάστησης για μεγάλο διάστημα),

**β.** Η προβατοτροφία της χώρας μας έχει μεγάλα πλεονεκτήματα έναντι όλων των άλλων κρατών της Ε.Ε. κυρίως λόγω: 1. της μεγάλης παράδοσης που έχει ο κλάδος, 2. των πολλών και αξιόλογων γαλακτοπαραγωγικών φυλών που διαθέτει, και 3. της έλλειψης ανταγωνισμού.

**17233**

**2.1 Ένας από τους βασικούς κλάδους της γεωργίας είναι η κτηνοτροφία.**

Να αναφέρετε τους δύο λόγους για τους οποίους η γεωργία και η κτηνοτροφία είναι άρρηκτα συνδεδεμένες. (μονάδες 10)

**Απαντήσεις:**

**2.1**

Γεωργία και κτηνοτροφία είναι άρρηκτα συνδεδεμένες αφού: 1. η γεωργία αποτελεί τη

βασικότερη πηγή εξασφάλισης ζωοτροφών για την ανάπτυξη της κτηνοτροφίας, και 2. η

κτηνοτροφία συμβάλλει αποφασιστικά στην αναζωογόνηση της γης με την κοπριά που

παράγει, διαμορφώνοντας έτσι ένα ιδανικό ισοζύγιο απαραίτητο για μια αειφόρα, αλλά και οικολογική παραγωγή.

**19904**

**2.1 Η γεωργία διαφοροποιείται σημαντικά από όλους τους άλλους παραγωγικούς**

**κλάδους.**

**α.** Σε τι διαφέρει η γεωργία από τους άλλους παραγωγικούς κλάδους (μονάδες 8);

**β.** Πώς χαρακτηρίζονται τα προϊόντα της κτηνοτροφίας με βάση τη θρεπτική τους αξία

(μονάδες 4);

**Απαντήσεις:**

**2.1**

**α.** Η διαφορά βρίσκεται στον χαρακτήρα και τις ιδιότητες των παραγόμενων προϊόντων και στην πολυπλοκότητα και τις ιδιομορφίες των συνθηκών της γεωργικής παραγωγής.

**β.** Τα προϊόντα της κτηνοτροφίας χαρακτηρίζονται ως υψηλής βιολογικής και διαιτητικής αξίας.

**19905**

**2.1 Στη χώρα μας υπάρχουν πολλές αιτίες, που εμποδίζουν την ανάπτυξη της κτηνοτροφίας μας.**

**α.** Αναφέρετε τρεις (3) από αυτές τις βασικές αιτίες (μονάδες 9);

**β.** Ποιο επιπλέον πρόβλημα σχετίζεται με τις υψηλές θερμοκρασίες και τις αποδόσεις των

ζώων στη χώρας μας (μονάδες 4);

**2.2 Στη διάρκεια της εικοσαετίας 1970-1990, η κτηνοτροφία στη χώρα μας αρχίζει να αναπτύσσεται με γρήγορους ρυθμούς.**

**α.** Αναφέρετε δύο (2) αλλαγές που σημειώθηκαν στη συγκεκριμένη περίοδο (μονάδες 6);

**β.** Αναφέρετε δύο (2) θετικές συνέπειες όλων αυτών των αλλαγών (μονάδες 6);

**Απαντήσεις:**

**2.1**

**α.** Οι βασικές αιτίες που εμποδίζουν την ανάπτυξη της κτηνοτροφίας μας είναι:

1. Ο μικρός και πολυτεμαχισμένος κλήρος, που αποτελεί ανασταλτικό παράγοντα για μεγαλύτερη σύνδεση της γεωργίας με την κτηνοτροφία, ώστε να εξασφαλιστούν οι απαραίτητες ζωοτροφές.

2. Οι κλιματολογικές συνθήκες, που δεν επιτρέπουν την αξιοποίηση της φυσικής

βλάστησης για μεγάλο διάστημα.

3. Η μεγάλη ανταγωνιστικότητα κλάδων φυτικής παραγωγής (πχ βαμβάκι) ως προς τη

ζωική, που εμποδίζουν την ανάπτυξη χορτοδοτικών καλλιεργειών.

**β.** Στις πολύ υψηλές θερμοκρασίες, τα περισσότερα ζώα περιορίζουν τη λήψη τροφής με

αποτέλεσμα τη μείωση των αποδόσεών τους.

**2.2**

**α.** Οι αλλαγές που σημειώθηκαν είναι οι παρακάτω:

• εφαρμόζονται σύγχρονες μέθοδοι εκτροφής και

• συστηματοποιείται η διατροφήT των ζώων.

Η αναφορά σε δύο (2) σημεία θεωρείται ολοκληρωμένη απάντηση.

**β.** Οι θετικές συνέπειες των αλλαγών είναι οι εξής:

• οδήγησαν στην αύξηση του όγκου παραγωγής

• οδήγησαν στη βελτίωση της ποιότητας των παραγόμενων προϊόντων.

• βοήθησαν στη μείωση του κόστους παραγωγής.

**20219**

**2.1 Η προβατοτροφία στη χώρα μας είναι ένας κλάδος της κτηνοτροφίας με μεγάλα πλεονεκτήματα.**

**α.** Ποια είναι τα πλεονεκτήματα της προβατοτροφίας στη χώρα μας, έναντι των άλλων

ευρωπαϊκών χωρών (μονάδες 9);

**β.** Ποια είναι η χρήση του μεγαλύτερου ποσοστού αρμεγόμενου πρόβειου γάλακτος στην

Ελλάδα (μονάδες 4);

**2.2 Παρά τα μεγάλα βήματα που έγιναν, το Ισοζύγιο των ζωικών προϊόντων της χώρας μας εξακολουθεί να είναι αρνητικό.**

**α.** Ποια δύο (2) σημεία καταδεικνύουν, ότι στη χώρα μας έχουμε πρόβλημα μειωμένης

παραγωγής ζωικών προϊόντων (μονάδες 4);

**β.** Με τι πρέπει να συνδυαστούν τα πλεονεκτήματα της προβατοτροφίας, ώστε να βελτιωθεί το ισοζύγιο στη χώρα μας (μονάδες 8);

**Απαντήσεις:**

**2.1**

**α.** Τα πλεονεκτήματα της προβατοτροφίας της χώρας μας έναντι όλων των άλλων κρατών μελών της Ε.Ε. είναι τα εξής:

1. Η μεγάλη παράδοση που έχει ο κλάδος

2. Οι πολλές και αξιόλογες γαλακτοπαραγωγικές φυλές

3. Η έλλειψη ανταγωνισμού

**β.** Το μεγαλύτερο ποσοστό αρμεγόμενου πρόβειου γάλακτος στην Ελλάδα προορίζεται για

την παραγωγή τυριών και γιαούρτης.

**2.2**

**α.**

1. Η συμμετοχή της κτηνοτροφίας στο Ακαθάριστο Γεωργικό Προϊόν είναι μικρή.

2. Είμαστε υποχρεωμένοι να εισάγουμε τρόφιμα ζωικής προέλευσης από το εξωτερικό και κυρίως την Ε.Ε.

**β.** Τα πλεονεκτήματα της προβατοτροφίας πρέπει να συνδυαστούν με:

1. συστηματική οργάνωση της παραγωγής

2. βελτίωση της ποιότητας των γαλακτοκομικών προϊόντων

3. προβολή των προϊόντων της προβατοτροφίας

4. συστηματική διαφήμιση των προϊόντων της προβατοτροφίας

**21110**

**2.1 Σήμερα, η κτηνοτροφία δεν ασκείται για να καλύψει τις ανάγκες της οικογένειας σε κρέας, γάλα και μαλλί, αλλά για οικονομικό όφελος.**

**α.** Ποιες πρακτικές πρέπει να εφαρμόζονται, για να έχουμε το καλύτερο δυνατό οικονομικό αποτέλεσμα (μονάδες 6);

**β.** Να αναφέρετε τρεις (3) σημαντικούς παράγοντες για τη δημιουργία ανεπτυγμένης και ανταγωνιστικής κτηνοτροφίας. (μονάδες 6);

**Απαντήσεις:**

**2.1**

**α.** Πρέπει να εφαρμόζονται σύγχρονες ζωοτεχνικές μέθοδοι παραγωγής, σωστή διαχείριση και να εξασφαλίζονται βελτιωμένα ζώα, ώστε να έχουμε το καλύτερο δυνατό οικονομικό αποτέλεσμα.

**β.** Σημαντικοί παράγοντες, για να δημιουργήσουμε ανεπτυγμένη και ανταγωνιστική κτηνοτροφία, είναι η επεξεργασία, η τυποποίηση και η σωστή παρουσίαση των ζωικών προϊόντων στην αγορά.

**21111**

**2.1 Το ύψος της παραγωγής ζωικών προϊόντων έχει πολύ μεγάλη σημασία για την οικονομία κάθε χώρας.**

α. Ποιες πολύτιμες πρώτες ύλες παράγει η ζωική παραγωγή για την ένδυση του ανθρώπου

(μονάδες 6);

β. Πώς σχετίζεται το βιοτικό επίπεδο των λαών με την κατανάλωση ζωικών προϊόντων

(μονάδες 7);

**Απαντήσεις:**

**2.1**

**α.** Τα δέρματα, το μαλλί και το μετάξι.

**β.** Μέτρο σύγκρισης του βιοτικού επιπέδου μεταξύ των λαών αποτελεί η κατανάλωση κτηνοτροφικών προϊόντων και κυρίως, η κατανάλωση κρέατος, γάλακτος γαλακτοκομικών προϊόντων.